Contribution to the study of the effect of preoperative fasting on the development of gastro-oesophageal reflux and the stress response in dogs undergoing surgery
Authors: Τσομπανίδου Παρασκευή 
Published: March 2022

Η γαστροοισογαφική παλινδρόμηση (ΓΟΠ) κατά τη διάρκεια της γενικής αναισθησίας μπορεί να οδηγήσει σε οισοφαγίτιδα, στένωση του οισοφάγου ή εισροφητική πνευμονία. Επιπλέον, το stress που προκαλείται λόγω της χειρουργικής επέμβασης σε συνδυασμό με την παρατεταμένη προαναισθητική νηστεία μπορεί να επηρεάσει δυσμενώς τη μεταβολική αντίδραση του οργανισμού. Ο σκοπός της μελέτης ήταν η διερεύνηση της επίδρασης τριών διαφορετικών πρωτοκόλλων προαναισθητικής νηστείας στη συχνότητα εμφάνισης της ΓΟΠ και στην ανάπτυξη του stress response κατά τη περιεγχειρητική περίοδο σε σκύλους. Τα ζώα κατανεμήθηκαν σε ομάδες των 30 ατόμων κάθε μία. Ομάδα Α: τα ζώα υποβλήθηκαν σε προεγχειρητική νηστεία 3 ωρών. Το γεύμα ελέγχου αποτελούνταν από κοινή κονσερβοποιημένη τροφή σε ποσότητα ίση με το ½ των ημερήσιων αναγκών. Ομάδα Β: προεγχειρητική νηστεία 3 ωρών. Το γεύμα ελέγχου αποτελούνταν από κοινή κονσερβοποιημένη τροφή σε ποσότητα ίση με το ¼ των ημερήσιων αναγκών. Ομάδα C: 12-ωρη προεγχειρητική νηστεία. Το γεύμα ελέγχου αποτελούνταν από κοινή κονσερβοποιημένη τροφή σε ποσότητα ίση με το ½ των ημερήσιων αναγκών. Για τη μέτρηση του οισοφαγικού pH, μετά τη διασωλήνωση της τραχείας, χρησιμοποιήθηκε ηλεκτρόδιο μέτρησης pH. Οι τιμές του pH μετρούνταν συνεχώς μέχρι το τέλος της αναισθησίας. Για την εκτίμηση του stress response πραγματοποιήθηκαν μετρήσεις των συγκεντρώσεων της ινσουλίνης, κορτιζόλης και γλυκόζης, σε προκαθορισμένα χρονικά διαστήματα: πριν τη χορήγηση του γεύματος ελέγχου (t1), πριν την προνάρκωση (t2), στο τέλος της χειρουργικής επέμβασης (t3), 6 ώρες μετά το τέλος της χειρουργικής επέμβασης (t4) και 24 ώρες μετά τη δεύτερη αιμοληψία (t5). Γαστροοισοφαγική παλινδρόμηση κατά τη διάρκεια της γενικής αναισθησίας διαπιστώθηκε σε 11 ζώα της ομάδας Α, 9 της ομάδας Β και 5 της ομάδας C. Η διαφορά ανάμεσα στις ομάδες δεν ήταν στατιστικώς σημαντική. Κατά τη διάρκεια των επεισοδίων ΓΟΠ, το pH του οισοφάγου των ζώων της ομάδας Β παρουσίαζε στατιστικώς σημαντικά χαμηλότερές τιμές συγκριτικά με αυτό των ζώων της ομάδας Α. Σε καμία χρονική στιγμή δεν παρατηρήθηκε στατιστικώς σημαντική διαφορά ανάμεσα στις τρεις ομάδες όσον αφορά στις συγκεντρώσεις της κορτιζόλης. Και στις τρεις ομάδες οι συγκεντρώσεις κορτιζόλης και γλυκόζης ήταν στατιστικώς σημαντικά υψηλότερες στο τέλος της χειρουργικής επέμβασης σε σύγκριση με τις προεγχειρητικές τιμές. Τα επίπεδα επανήρθαν σε αυτά των προεγχειρητικών μετρήσεων τη χρονική στιγμή t5. Τα επίπεδα της ινσουλίνης στο τέλος της χειρουργικής επέμβασης ήταν παρόμοια με αυτά που παρατηρούνται κατά την προεγχειρητική περίοδο. Παράλληλα, στο τέλος της χειρουργικής επέμβασης τα επίπεδα της γλυκόζης ήταν υψηλότερα αυτών που παρατηρούνται κατά την προεγχειρητική περίοδο. Κατά τη χρονική στιγμή t5 οι συγκεντρώσεις της ινσουλίνης ήταν στατιστικώς σημαντικά υψηλότερες στην ομάδα C σε σχέση με την ομάδα B, ενώ την ίδια χρονική στιγμή οι συγκεντρώσεις της γλυκόζης ήταν παρόμοιες και στις δυο ομάδες. Συμπερασματικά, φαίνεται πως η κατανάλωση κονσερβοποιημένης τροφής 3 ώρες πριν από τη χορήγηση αναισθησίας δεν μειώνει τα ποσοστά ΓΟΠ κατά τη διάρκεια της αναισθησίας σε σκύλους που υποβάλλονται σε χειρουργικές επεμβάσεις. Η ομοιοστασία γλυκόζης-ινσουλίνης στα ζώα τα οποία καταναλώνουν τροφή σε ποσότητα ίση με το ¼ των ημερήσιων αναγκών 3 ώρες πριν από την αναισθησία φαίνεται να παρουσιάζει βελτίωση σε σύγκριση με τα ζώα τα οποία υποβάλλονται σε 12-ωρη νηστεία.